text: Calafell commemora el 8M amb diversos actes al municipi - Calafell.tv | Calafell Ràdio
  Home / Actualitat / Calafell commemora el 8M amb diversos actes al municipi
  En motiu del Dia Internacional de la Dones, que se celebra el 8 de març, diverses entitats i l'Ajuntament de Calafell han promogut diversos actes en punts del municipi. Divendres a la tarda, a la Confraria de Pescadors, tenia lloc la performance 'Un violador al teu camí' a càrrec de La Malva Acció Feminista, Alerta Violeta, Ateneu Arbocenc, Veus de dones i Atzavara Assamblea.
  Aquest dissabte al migdia ha tingut lloc un acte commemoratiu en què s'ha llegit un manifest institucional a la terrassa del Centre Cívic Montse Civit, al Port Segur-Calafell. Ha comptat amb la representant territorial de l'Institut Català de les Dones, Ekaterina Katcheff, a més de l'alcalde de Calafell, Ramon Ferré, la presidenta de la Comissió d'Igualtat, Isabel Bou i la regidora de Joventut i Centres Cívics, Júlia Fernández.
  Aquest dissabte a la tarda té lloc una jornada de portes obertes, de 18 a 20 hores, a càrrec de l'Associació Adona't, al Centre Cívic Cinema Iris. Aquest diumenge a les 11 del matí, a la Ciutadella Ibèrica, es realitza una visita temàtica sobre el paper de la dona en el context històric dels íbers des d'una perspectiva de l'arqueologia de gènere. En l'àmbit esportiu, l'Estadi Municipal de Segur serà la seu de la trobada mensual de jugadores de Rugbi Sots-18 de Catalunya. Serà aquest diumenge, de 10 a 13 hores.
  Més activitats durant la propera setmana
  Per la seva banda, dijous dia 12 s'inaugurarà un mural feminista realitzat pels alumnes de l'Institut La Talaia, a l'antiga biblioteca de Segur. També es llegirà un manifest fet pels mateixos alumnes. El mateix dia a les sis de la tarda, al Centre Cívic Cinema Iris, es projectarà la pel·lícula 'El orden divino', inclosa dins el cicle de Cinema d'Igualtat. Comptarà amb un debat posterior a càrrec de la Porta de fusta. El divendres 13 de març s'inaugurarà l'exposició 'Dulce Alicia', de l'artista cubana Alicia Expósito, a les 18:30 hores al Centre Cívic Cinema Iris. I el divendres 27 de març tindrà lloc el taller 'Dibuixa sense límits. Empoderament femení', a càrrec de Susana Muñiz al Centre Cívic Montse Civit, de les 09.30 a les 13.30 hores.
  Valoracions del 8M des de l'Ajuntament
  Isabel Bou. La presidenta de la Comissió d'Igualtat, Isabel Bou, ha afirmat que "des de l'administració fem el que ens correspon: tirar endavant polítiques d'igualtat, atenció a la dona i col·lectiu LGTBI així com polítiques institucionals amb la nostra força i els nostres recursos". Bou creu que "cal anar de la mà de les entitats femenistes de Calafell per aconseguir una societat més feminista i igualitària" i considera que "les entitats cada cop són més conscients de la seva importància i cada cop són més femenistes de debò".
  Helena Rubio. La tinent d'alcalde d'Igualtat i Drets de l'Ajuntament, Helena Rubio, ha ressaltat que "moltes entitats volen organitzar la seva reivindicació d'una manera o una altra, que és totalment lícit" i ha recordat que "encara ens toca reivindicar allò que no hauríem de fer, que és la igualtat". Rubio considera que Calafell "no és una ciutat cosmopolita, el fet de ser poble encara fa que tinguem una sèrie de costums interioritzats i estigmatitzats" però creu que "la joventut sap molt bé el què vol i com ho vol, s'està fent feina des de les escoles i els instituts".
  Ramon Ferré. L'alcalde de Calafell, Ramon Ferré, ha resaltat que "un any més Calafell demostra la seva solidaritat amb tots els col·lectius i especialment amb el de la dona en aquest 8M". "Reivindiquem que les dones tinguin un paper exactament igual que els homes, tots som persones, som humans i ens hem de tractar com a tals". Ferré també ha ressaltat la implicació de les entitats feministes: "han demostrat que volen tenir el seu paper i participació per reivindicar una igualtat que encara no existeix en alguns camps".